Urang Haloban

**Urang Haloban** adolah suku banso nan tingga di Dusun Haloban jo Asantola yakni barado di Kabupaten Aceh Singkil, Kacamatan Pulau Banyak Baraik, Indonesia. Urang Haloban marupokan suku ka sambilan nan ado di Aceh jo jumlah populasi sakitar 1.800 jiwo. Urang Haloban babeda jo Urang Aceh, babeda juo jo Urang Nieh maupun Batak, bahkan babeda jo Urang Singkil, maski sacaro geografis masih talatak di kabupaten nan samo.

## Sijarah
Maskipun tingga di daerah kapulauan, Urang Haloban bukan suku nan taasiang. Mereka alah basantuahan jo dunio lua sajak karajoan di Haloban tagak sajak akhia abaik ka 18, hanyo sajo mereka adolah kalumpok suku minoritas. Urang Haloban lahia dari asimilasi 5 suku nan babeda, yakni Minangkabau, Nias, Simeulue, Batak, jo Mandailing. Kalima suku iko tumbuah jo bakambang basamo lalu sapakaik mandirikan sabuah karajoan nan badaulat. Sabalun abaik 18, Urang Haloban alah tagak surang subagai sabuah entitas, jo maminta saurang bangsawan dari Pagaruyung untuak dijadikan subagai rajo. Carito asa-usua iko diabadikan dalam bantuak tradisi lisan, nan taruih-manaruih disampaikan hinggo ka ganarasi saaik iko.

Namo Haloban surang diambiak dari namo kayu, yakni kayu Alaban, nan mamang banyak tadapek di sinan. Urang-urang di maso lalu mamang mampunyoi kabiasoan manamoi pulau-pulau nan mereka soboki jo hal-hal apapun nan identik jo pulau itu. Pulau  Haloban nan eksotik disabuik juo Pulau Tuwanku, pulau tagadang di antaro 99 pulau di gugus Kapulauan Banyak, Aceh Singkil. 

## Bahaso
Urang-urang Haloban dalam kasahariannyo manggunokan 2 bahaso, yakni bahaso *Jamee* atau bahaso pasisia subagai bahaso pasa (*lingua franca*), jo bahaso Haloban katiko mereka mangecek jo sasamonyo. Tatapi pado umuamnyo, urang-urang Haloban manguasoi juo bahaso daerah lain, sarupo bahaso Aceh, bahaso Batak, jo bahaso Nieh untuak mamudahkan mereka katiko badagang ka lua pulau.

Bahaso Haloban babeda jo bahaso Anuek Jamee maupun Alas nan juo digunokan di Singkil. Karambia nan dalam bahaso Anuek Jamee disabuik karambi, atau niorkh dalam bahaso Singkil/Ulu, dalam bahaso Haloban justru disabuik wonol. Tapi panutua bahaso  Haloban saaik iko kurang dari 2.000 urang.

## Ekonomi
Urang-urang Haloban sabagian gadang baprofesi subagai nalayan jo alaik tangkok sadarhano sarupo pancing, jala, rawai jo subagainya. Sabagian dari mereka juo malakoni baragam janis pakarajoan formal, baiak di pamarintahan, parusahaan swasta, jo organisasi non pamarintah. Urang-urang Haloban pun alah indak asiang jo nan namonya teknologi, *internet of thing*, jo revolusi industri 4.0, mereka manguasoi kaahlian itu sacaro otodidak. 

Dalam konteks pandidiakan, alah indak ado lai ganarasi mudo nan buto huruf. Sabagian gadang dari mereka alah manganyam pandidiakan dasa 12 tahun, jo hanyo babarapo sajo nan bahasia manampuah pandidiakan hinggo ka tingkek strata 1. Katabatehan akses, biayo, jo kasampatan manjadi panghalang bagi mereka untuak manampuah pandidiakan nan labiah tinggi. Tatapi sumangaik mereka untuak manjampuik maso depan, samo gadangnyo jo anak-anak mudo nan tingga di kota.

## Kasenian

### Tari Adok
Salah ciek seni tari tradisional Pulau Banyak adolah Tari Adok. Tari Adok marupokan tari bapasangan nan disartoi sastra lisan babantuak pandendangan pantun-pantun nan diiriangi tabuhan jo tarian. Asa mulo tari Adok barasa dari Sumatra Baraik, tarian iko dahulu dikambangkan pado maso pamarintahan rajo patamo Haloban, nan diyakini alah dikirim ka Haloban dek Ratu Pagaruyuang, Bundo Kanduang untuak manamukan karajoan Tuangku ateh pamintaan Ampek Datuak Haloban (kapalo suku) pado abaik ka 16. Adok diartikan subagai alaik musik atau contohnyo gadang sarupo gadang malayu jo itu hanyo ado di Sumatra Baraik. Kalumpok-kalumpok Adok banyak dijumpai di daerah Singkarak, sarupo Nagari Koto Sani, Nagari Singkarak, Nagari Aripan, jo Nagari Saniangbaka.

Tari Adok dipatunjuakkan dek 5 urang, 1 subagai pendendang sakaliguih panabuh Adok jo 4 subagai panari. Saluruah panari adolah laki-laki karano panari padusi alun baitu ditarimo di masyarakaik umuam. Maski damikian, panampilan Adok nan ditarikan dek padusi ado di Saningbaka jo ditarimo dek masyarakaiknya. Pado pamuloan patunjuakan Adok, 2 panari laki-laki tampia bapakaian hitam, disabuik guntiang manih, jo bacalana galembong atau endong. Karakter padusi dalam Adok, disabuik biduan, diparankan dek laki-laki. Laki-laki iko mangenakan pakaian salayaknyo bundo kanduang, basongket, babaju kuruang, jo batiak uluak tanduak. 

Tarian dalam Adok sarupo randai, yaitu bagarik malingkar jo dasa garikan pancak silek. Garikan-garikannyo mampunyoi namo, sarupo barabah pulang mandi, tupai bagaluik, barabah tabang duo jo batu alia. Tari Adok biasonyo ditampilkan dalam pesta pakawinan atau baralek, khusuihnyo dalam alek marapulai ka turun atau pesta di rumah mampelai laki-laki jo dalam upocaro batagak pangulu atau upocaro pangukuahan panghulu baru. Adok iko bafungsi subagai puncak acaro sahinggo baru ditampiakan pado sore hari (pukua duo atau satalahnyo). 

Namun kini Tari iko ampiang indak tadanga lai bahkan ampiang punah di kalangan anak mudo, dikaranokan kurangnyo minat anak-anak untuak balatiah jo baraja tari adok. Mereka labiah baminaik untuak manarikan tarian dalam bantuak tari modern atau dance jo subagainyo daripado tarian tradisional mereka surang, padohal tari iko manjadi salah ciek tradisi daerah nan wajib dijago jo dilastarikan, karano tarian iko marupokan tarian khas masyarakaik pasisia Aceh Singkil.

### Tari Langsir
Pado abad 19 tantara Balando parnah maajakan sabuah tarian pado pangunjuang di Pulau Tuwanku iko untuak manyambuik tamu pantiang jo tarian itu lastari hinggo kini. Tarian tasabuik banamo tari langsir. Sakileh saroman jo tari langsir di Ambon. Sesuai namonya, langsir, garikan tarian iko dominan maju mundur atau bulak-baliak jo mambantuak lingkaran. Manariknyo, tari iko dimainkan dek babarapo pasang laki-laki jo padusi.

Tari langsir babeda samo sakali jo tarian-tarian adaik (di antaronyo tari adok, dampeng, jo ambei-ambeiken) di wilayah Aceh Singkil. Pabedaan iko dapek dimaklumi karano tari langsir bukan murni hasia cipta atau kreasi urang Singkil atau Pulau Banyak, malainkan diajakan khusus dek tantaro Balando nan acok singgah di pulau itu saaik balayia malintehi parairan Baraik Pulau Andalas atau Pulau Sumatera dalam misi mamperlueh kakuasoannyo hinggo ka karajoan Aceh.

Sajak tarian itu alah dikuasoi mudo-mudi Haloban, patinggi-patinggi Balando nan kamudian marapaikan kapanya di Haloban salalu disambuik jo tarian langsir. Pihak Balando tantu sajo sangaik manikmati hal iko, karano disambuik jo tarian nan mereka ajakan. Hinggo saaik iko, mudo-mudi Haloban masih manarikan tarian langsir pado acaro-acaro budayo tatantu di tingkek lokal jo kabupaten. Hanyo sajo, kustum paro panari padusi alah diparbarui, indak lai mangenakan baju kebaya, tapi alah mangenakan pakaian adaik Aceh. Sadangkan laki-lakinyo tatap babaju putiah panjang langan, bacalana hitam, jo basalempangkan kain songket.

Di antaro garikan tari langsir iko, pasangan mudo-mudi nan biasonyo anam pasang itu mambantuak lingkaran jo saliang manggamik jari tangan panari nan di sampiang suok jo kidanyo. Bedanyo jo di Ambon, panari langsir nan padusi justru marangkua langan panari laki-laki.

## Kapustakoan
# Pulau Banyak 

## Rujuakan